Γνωμοδότηση της Οικονομικής και Κοινωνικής Επιτροπής για την «Πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τα μηχανοκίνητα οχήματα και τα ρυμουλκούμενά τους που μεταφέρουν ορισμένα είδη ζώων, η οποία τροποποιεί την οδηγία 70/156/ΕΟΚ για την έγκριση τύπου των μηχανοκίνητων οχημάτων και των ρυμουλκούμενών τους»

(98/C 73/03)

Στις 3 Ιουλίου 1997, και σύμφωνα με το Άρθρο 100Α της Συνθήκης περί ιδρύσεως της Ευρωπαϊκής Κοινότητας, το Ευρωπαϊκό Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την ανωτέρω πρόταση.

Το τμήμα βιομηχανίας, εμπορίου, βιοτεχνίας και υπηρεσιών, στο οποίο ανατέθηκε η προετοιμασία των σχετικών εργασιών, υιοθέτησε τη γνωμοδότησή του στις 3 Δεκεμβρίου 1997 με βάση εισηγητική έκθεση του κ. Gardner.

Κατά την 350ή σύνοδο ολομελείας της (συνεδρίαση της 10ης Δεκεμβρίου 1997), η Οικονομική και Κοινωνική Επιτροπή υιοθέτησε με 84 ψήφους υπέρ, 2 ψήφους κατά και 3 αποχές την ακόλουθη γνωμοδότηση.

1. Εισαγωγή

1.1. Πρόκειται για επί μέρους οδηγία, στο πλαίσιο της οδηγίας 70/156/ΕΟΚ για την έγκριση τύπου, η οποία εξετάζει ξεχωριστά την έγκριση τύπου για τα οχήματα με ρυμούλκα, τα πλαίσια (σασί) (τυποποιημένες ενότητες που παράγονται συχνά σε μεγάλες σειρές παραγωγής) και την ειδική κατασκευή αμαξωμάτων (πρόκειται συχνά για μικρές σειρές παραγωγής). Επειδή η πρόταση καλύπτει ένα ευρύ φάσμα οχημάτων - από μεγάλα οχήματα σε πολλαπλές πλατφόρμες μέχρι μικρά ρυμουλκούμενα που έλκονται από τετρακίνητα οχήματα (τζιπ), συνήθεις λύσεις παρουσιάζουν μεγάλη δυσκολία.

1.2. Όπως και οι περισσότερες άλλες οδηγίες για την έγκριση τύπου, η παρούσα οδηγία εφαρμόζει την προαιρετική εναρμόνιση σύμφωνα με την οποία τα κράτη μέλη οφείλουν μεν να δέχονται τα οχήματα και τα ρυμουλκούμενα που κατασκευάζονται βάσει της εν λόγω οδηγίας, αλλά ταυτόχρονα έχουν τη δυνατότητα να εγκρίνουν και οχήματα που κατασκευάζονται σύμφωνα με τις εθνικές προδιαγραφές.

1.3. Η πρόταση αυτή βασίζεται στο Άρθρο 100 Α και άπτεται μόνον της έγκρισης τύπου των οχημάτων και των ρυμουλκούμενων, χωρίς να εξετάζει τη χρήση τους ή τις πραγματικές συνθήκες μεταφοράς, οι οποίες και διέπονται από το Άρθρο 43. Η Επιτροπή προβλεπόταν να προτείνει νομοθεσία επ'αυτού εδώ και αρκετά χρόνια, αλλά τώρα δηλώνει ότι θα το πράξει αμέσως μόλις εγκριθεί η παρούσα οδηγία που στηρίζεται στο Άρθρο 100 Α.

1.4. Οι κοινοτικές απαιτήσεις περί «χρήσεως» (οδηγία 91/628/ΕΟΚ) δεν καλύπτουν ούτε τα αγροτικά οχήματα ούτε τα οχήματα που χρησιμοποιούνται για διαδρομές κάτω των 50 χλμ., οπότε τα οχήματα που προορίζονται για το σκοπό αυτό θα πρέπει να εξαιρούνται από τις διατάξεις της εν λόγω οδηγίας.

2. Γενικές παρατηρήσεις

2.1. Η παρούσα πρόταση δύναται να συμβάλει στην άρση μιας σειράς εμποδίων που παρακωλύουν την ενιαία αγορά. Συνεπώς, η ΟΚΕ εγκρίνει την πρόταση επί της αρχής, με την επιφύλαξη ορισμένων παρατηρήσεων σχετικά με ορισμένα προβλήματα όσον αφορά την εφαρμογή της. Τα προβλήματα αυτά οφείλονται στην προσπάθεια της Επιτροπής να διαχωρίσει τις απαιτήσεις χρήσεως από τις κατασκευαστικές απαιτήσεις. Παραδείγματος χάρη:

2.1.1. Ταυτόχρονα με την εν λόγω πρόταση, κάποια άλλη υπηρεσία της Επιτροπής εξέδωσε πρόταση βάσει του Άρθρου 43 () η οποία θέτει επιπρόσθετες προδιαγραφές όσον αφορά τα οχήματα που μεταφέρουν ζώα για διάρκεια άνω των 8 ωρών. Σε αυτή την τελευταία περιλαμβάνονται αρκετές αναγκαίες κατασκευαστικές απαιτήσεις, όπως η ύπαρξη δεξαμενής νερού χωρητικότητας 200 λίτρων, οι οποίες δεν αναφέρονται στην πρόταση για την έγκριση τύπου.

2.1.2. Τούτο έχει ως αποτέλεσμα να ισχύει η προδιαγραφή τύπου μόνον στην περίπτωση οχημάτων που χρησιμοποιούνται για διαδρομές κάτω των 8 ωρών. Σε όλες τις υπόλοιπες περιπτώσεις θα εξακολουθήσουν να ισχύουν οι εθνικές προδιαγραφές.

2.1.3. Τα ανωτέρω σκιαγραφούν τα προβλήματα που ανακύπτουν λόγω της προσπάθειας διαχωρισμού των προδιαγραφών χρήσεως και κατασκευής.

2.1.4. Κατά συνέπεια, οι προδιαγραφές χρήσεως και κατασκευής πρέπει να συμπίπτουν και να διαμορφώνονται εκ παραλλήλου. Αυτό ισχύει και για άλλες προτάσεις που υποθέτουμε ότι καταρτίζονται τη στιγμή αυτή.

3. Οι συστάσεις της ΟΚΕ

3.1. Προκειμένου να αποβεί πραγματικά επωφελής, η προδιαγραφή τύπου πρέπει να καλύπτει τουλάχιστον την πλειονότητα των αντίστοιχων οχημάτων. Λαμβανομένου υπόψη του εκτεταμένου φάσματος χρήσεων και κλιματικών συνθηκών, η ΟΚΕ συνιστά να αναβληθεί η προώθηση της εν λόγω πρότασης έως ότου καθορισθούν ευρέως οι απαιτήσεις χρήσεως. Στη δεδομένη δε στιγμή θα πρέπει να συμπληρωθεί με ξεχωριστά παραρτήματα στα οποία να εκτίθενται οι βασικές προδιαγραφές όσον αφορά την έγκριση τύπου για οχήματα που χρησιμοποιούνται σε μεγάλα ταξίδια, σε ακραίες καιρικές συνθήκες, κ.λπ.

4. Ειδικές παρατηρήσεις (οι αριθμοί εντός παρενθέσεως αντιστοιχούν στους αντίστοιχους αριθμούς της πρότασης)

4.1. Παράρτημα Ι - Ορισμοί τύπου

4.1.1. Απαιτείται να εγκριθούν τα εξής τέσσερα είδη:

1) Όχημα με ρυμούλκα εξοπλισμένο με αμάξωμα παραγόμενο από έναν κατασκευαστή (συνήθως μικρά ρυμουλκούμενα).

2) Όχημα με πολλαπλές πλατφόρμες παραγόμενο από περισσότερους του ενός κατασκευαστές, π.χ. από κατασκευαστή αμαξωμάτων ο οποίος παράγει όχημα για τη μεταφορά ζώων χρησιμοποιώντας πλαίσιο (σασί) που φτιάχνεται από άλλον κατασκευαστή.

3) Υπερκατασκευή αμαξώματος (Ανεξάρτητη Τεχνική Μονάδα) που κατασκευάζεται από κάποιον ειδικό.

4) Εγκατάσταση Ανεξάρτητης Τεχνικής Μονάδας σε πλαίσιο (σασί) οχήματος.

4.1.2. Στο Παράρτημα Ι (4.1.1) και (4.2.1) τα ζητήματα αυτά δεν εξετάζονται σωστά. Λόγου χάρη, η αναφορά στον «αριθμό αξόνων» (4.1.1) δεν σχετίζεται με τις απαιτήσεις για τη μεταφορά ζώων και θα πρέπει να διαγραφεί.

4.1.3. Για ποιο λόγο - στο σημείο (4.2.1) - απαιτείται να περιορισθεί ο «τύπος υπερκατασκευής» με κατασκευαστικές και σχεδιαστικές λεπτομέρειες, όπως η μάζα και οι διαστάσεις, ενώ κάτι τέτοιο δεν είναι απαραίτητο για τον «τύπο οχήματος» στο σημείο (4.1.1);

4.1.4. Η ΟΚΕ συνιστά στην Ομάδα Εργασίας της Επιτροπής για την Έγκριση Τύπου (OΤA - Operation of Type Approval) να εξετάσει τους ορισμούς τύπου και τα Παραρτήματα V, VI και VII, με στόχο την εναρμόνισή τους με ήδη υφιστάμενες ξεχωριστές διαδικασίες στο πλαίσιο της οδηγίας 70/156/ΕΟΚ.

Προσάρτημα Ι

4.2. Γενικές απαιτήσεις

4.2.1. Εσωτερικά κοίλα τοιχία (0.1.3)

Η απαίτηση αυτή είναι ασαφής και ενδεχομένως εξαιρετικά δαπανηρή.

4.2.1.1. (0.1.3) Η ΟΚΕ συμπεραίνει από το έγγραφο της Επιτροπής ότι ο όρος «ελαφρύ» μέταλλο που χρησιμοποιείται σε αυτό αφορά τα κράματα αλουμινίου, αν και ορισμένοι πιστεύουν ότι αφορά τα λεπτά μέταλλα (π.χ. λεπτότριχα ελάσματα).

Η ΟΚΕ συμπεραίνει επίσης από το έγγραφο της Επιτροπής ότι στόχος της αναφοράς στην κατασκευή εσωτερικών κοίλων τοιχίων με διάκενο είναι η θερμομόνωση τόσο το χειμώνα όσο και το καλοκαίρι. Για το λόγο αυτό πρέπει να επιτρέπεται η χρησιμοποίηση άλλων μορφών κατασκευής από τους βιομηχάνους που να μπορούν να επιτύχουν θερμικά αποτελέσματα ανάλογα με εκείνα που προκύπτουν από την κατασκευή εσωτερικών κοίλων τοιχίων με διάκενο από αλουμίνιο, ικανοποιώντας ταυτόχρονα τις απαιτήσεις περί αντοχής.

Η κατασκευή εσωτερικών κοίλων τοιχίων με διάκενο θα μπορούσε να προκαλέσει προβλήματα υγείας εάν ένα έλασμα τρυπήσει ή εάν εισδύσουν μεταξύ των ελασμάτων θραύσματα ή ακαθαρσίες.

4.3. Αερισμός (0.4)

4.3.1. Ούτε σε αυτό το τμήμα ούτε στις πρόσθετες απαιτήσεις αερισμού αναφέρεται η χρήση της μονάδας μεταφοράς σε επιβατηγά οχηματαγωγά πλοία «roll-on/roll-off» (σύστημα οριζόντιας φορτοεκφορτώσεως), όπου δεν υφίσταται φυσικός εξαερισμός. Εντούτοις, το θέμα αυτό καλύπτεται από τις απαιτήσεις κατασκευής που περιλαμβάνονται στην άλλη σχετική πρόταση [έγγρ. COM(97) 272], όπου σκιαγραφούνται ικανοποιητικά τα σημεία 2.1.1 και 3.1.

4.4. Εσωτερικό (0.1)

Ενδιάμεσα δάπεδα με ρυθμιζόμενο ύψος (0.7.1)

Το αυτόματο σύστημα ασφάλισης μπορεί να είναι επικίνδυνο σε περίπτωση βλάβης. Στην πράξη, τα παραδοσιακά χειροκίνητα συστήματα, τα οποία μπορεί κανείς να χειρισθεί μόνο εκ των έξω, παραμένουν ασφαλέστερα. Τα τηλεχειριζόμενα συστήματα ρύθμισης του ύψους των δαπέδων αντενδείκνυνται και αυτά επειδή, αν και είναι εύχρηστα, μπορεί κανείς να τα χειρίζεται εκ των έσω, πράγμα που συνεπάγεται πολλούς κινδύνους.

4.5. Επιθεώρηση (0.9)

4.5.1. Αυτή η ασαφής απαίτηση ενδέχεται να είναι κατάλληλη για μικρά ρυμουλκούμενα που έλκονται από τετρακίνητα οχήματα (τζιπ). Όσον αφορά, όμως, τα μεγάλα οχήματα που καλύπτουν σημαντικές αποστάσεις, απαιτείται να εξετασθούν και άλλα θέματα, όπως τα εξής:

- διάταξη χώρων κατάλληλη για ταχεία επιθεώρηση 7

- πρόσβαση και απομάκρυνση άρρωστων ζώων 7

- λήψη ειδικών μέτρων για την αντιμετώπιση επικίνδυνων ζώων (ταύροι και κάπροι).

4.5.2. Τα θέματα αυτά καλύπτονται και πάλι εν μέρει από την άλλη σχετική πρόταση [έγγρ. COM(97) 272 τελικό].

4.6. Φωτισμός (0.10)

Τόσο σε αυτή την περίπτωση όσο και στο σύνολο των Γενικών Απαιτήσεων, θα πρέπει να παρασχεθούν λεπτομερέστερες οδηγίες προκειμένου να αποφευχθούν σημαντικές διαφορές κατά την ερμηνεία εκ μέρους των εθνικών αρχών έγκρισης.

4.7. Άρρωστα ζώα

Σε μικρές μετακινήσεις τα εκκρινόμενα υγρά αρρώστων ζώων μπορούν να απορροφηθούν ικανοποιητικά από τη χρήση άχυρου. Χρειάζονται πιο αποτελεσματικές λύσεις για μετακινήσεις μεγάλης διάρκειας.

5. Πρόσθετες Απαιτήσεις

5.1. (1.3.3-1.5.3) Η ΟΚΕ διερωτάται εάν και κατά πόσον είναι σκόπιμο να κλείνουν όλα τα ανοίγματα αερισμού με στεγανό τρόπο. Η υπερθέρμανση αποτελεί συχνό πρόβλημα.

5.2. Δάπεδα, πλευρικά και μετωπικά στοιχεία (1.1.1-5.1.1 και 1.2.1-5.2.1)

Τα στοιχεία που αναφέρονται στα σημεία αυτά δεν φαίνεται να συμφωνούν μεταξύ τους. Η ομάδα μελέτης συμπεραίνει ότι βασίζονται στο σουηδικό πρότυπο, δεν είναι δε ικανή να εκτιμήσει κατά πόσο είναι ορθά και προτείνει να εξετασθούν από μία αρμόδια Τεχνική Επιτροπή.

5.3. Ράμπες (1.5.3-5.5.3)

Η μέγιστη κλίση έχει καθορισθεί παντού σε 25°. Τούτο συνιστά ίσως τον καλύτερο συμβιβασμό των απαιτήσεων περί προστασίας των ζώων με τις απαιτήσεις κατασκευής του οχήματος.

5.3.1. Ωστόσο, η κλίση των 20° απαιτείται να τεθεί ως ανώτατο όριο για τους χοίρους, οι οποίοι και θα πρέπει, στο μέτρο του δυνατού, να φορτώνονται σε επίπεδες πλατφόρμες. Από την άλλη πλευρά, τα αιγοπρόβατα δεν αντιμετωπίζουν κανένα πρόβλημα σε κλίση 30°. Πρέπει να υπάρξει πρόβλεψη σχετικά με τις διαφορές αυτές στην οδηγία, ιδίως όσον αφορά τα μικρότερα οχήματα και τα ρυμουλκούμενα. Στην περίπτωση αυτών των τελευταίων, η κλίση των 25° ενδέχεται να μην είναι πάντοτε δυνατή.

5.3.2. Βαθμίδες (1.5.1 έως 5.5.1)

Το ύψος των βαθμίδων που καθορίζεται σε 100 mm. είναι ασκόπως χαμηλό. Κατά κανόνα το ύψος ανέρχεται σε 200 mm. Εάν επιτραπεί η αύξηση του ύψους των βαθμίδων, θα μειωθεί το μήκος των κεκλιμένων επιπέδων φόρτωσης, πράγμα που θα καταστήσει ευχερέστερο το χειρισμό και τη φόρτωση.

5.3.3. Απόσταση ράβδων (1.5.3 έως 5.5.3)

Εάν οι ράβδοι δεν απέχουν μεταξύ τους περισσότερο από 100 mm. ενδέχεται να παγιδεύονται οι οπλές των ζώων 7 κρίνεται ρεαλιστικότερη μια απόσταση κυμαινόμενη μεταξύ 200 έως 250 mm.

6. Μέγιστο ύψος

Προσάρτημα 2, Προσθήκη, 1.6 και Παράρτημα VII, 1.1.2

Υφίσταται ήδη κοινοτική νομοθεσία όσον αφορά τη μάζα και τις διαστάσεις των οχημάτων που κυκλοφορούν στην Κοινότητα. Συνεπώς, δεν κρίνεται σκόπιμο ή απαραίτητο να επαναληφθεί μέρος των προβλεπομένων διατάξεων σε αυτή την επί μέρους οδηγία, η οποία εμπίπτει στο Άρθρο 100 Α και δεν καλύπτει τη χρήση των οχημάτων.

7. Δελτίο Επιπτώσεων

Το Δελτίο Επιπτώσεων κρίνεται μη ικανοποιητικό και ακατάλληλο. Αναφέρεται υπερβολικά στις μικρές και μεσαίες επιχειρήσεις. Οι επιπρόσθετες περιπλοκές ενδέχεται να επηρεάσουν την παραγωγικότητα και, επομένως, θα πρέπει να ζητηθεί η γνώμη των κοινωνικών εταίρων.

Βρυξέλλες, 10 Δεκεμβρίου 1997.

Ο Πρόεδρος της Οικονομικής και Κοινωνικής Επιτροπής

Tom JENKINS

() COM(97) 272.